Diari Oficial de la Generalitat Valenciana


Sumari del DOGV 8750, del 27-02-2020 (2020/1349)

RESOLUCIÓ de 7 de febrer de 2019, de la Direcció General de Formació Professional i Ensenyaments de Règim Especial, per la qual es promou a la Comunitat Valenciana un procediment d'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional de Serveis Socioculturals i a la Comunitat, per a les qualificacions professionals següents: SSC320\_2 Atenció sociosanitària a persones dependents en institucions socials, i SSC089\_2 Atenció sociosanitària a persones al domicili.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8750

Data del DOGV
:   27-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/1349


Data del document
:   07-02-2020

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 7 de febrer de 2019, de la Direcció General de Formació Professional i Ensenyaments de Règim Especial, per la qual es promou a la Comunitat Valenciana un procediment d'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional de Serveis Socioculturals i a la Comunitat, per a les qualificacions professionals següents: SSC320\_2 Atenció sociosanitària a persones dependents en institucions socials, i SSC089\_2 Atenció sociosanitària a persones al domicili. [2020/1349]  
  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b, de la Llei orgànica 5/2002, de 19 de juny, de les qualificacions i de la formació professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, es van establir el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, i també els efectes d'aqueixa avaluació i acreditació de competències.  
  
Sobre aquest tema l'administració educativa va preveure, en l'article 40 del Reial decret 1147/2011, de 29 de juliol, pel qual s'estableix l'ordenació general de la formació professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/09, permeta, als qui desitgen cursar els ensenyaments de la formació professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
I l'administració laboral, en el Reial decret 34/2008, de 18 de gener, pel qual es regulen els certificats de professionalitat, estableix en el seu article 8 que un Certificat de Professionalitat es pot obtindre mitjançant els procediments per a l'avaluació i acreditació de les competències professionals adquirides a través de l'experiència laboral o de vies no formals de formació i també mitjançant l'acumulació d'acreditacions parcials de les unitats de competència que comprenga el certificat de professionalitat.  
D'altra banda, per Resolució d'11 de desembre de 2017, de la Secretaria d'Estat de Serveis Socials i Igualtat, es publicava l'Acord del Consell Territorial de Serveis Socials i del Sistema per a l'Autonomia i Atenció a la Dependència, que va modificar parcialment l'Acord de 27 de novembre de 2008, sobre criteris comuns d'acreditació per a garantir la qualitat dels centres i serveis del Sistema per a l'Autonomia i Atenció a la Dependència.  
En l'Acord es van ratificar les qualificacions professionals que han de reunir determinades categories professionals que presten els seus serveis en centres, institucions i serveis del Sistema per a l'Autonomia i Atenció a la Dependència, però determinant que els requisits relatius a les qualificacions professionals seran exigibles a 31 de desembre de 2017, o en tot cas, quan finalitzen els procediments d'habilitació excepcional i habilitació provisional establits en la mateixa resolució, i també, quan finalitzen els processos d'acreditació de l'experiència laboral, o els programes de formació vinculada als certificats de professionalitat o títols de formació professional que s'hagen iniciat en la data anterior i els que es convoquen amb posterioritat a ella i fins al 31 de desembre de 2022. Determinant que les persones amb habilitació provisional es comprometien a participar en els processos d'avaluació i acreditació de l'experiència laboral, que es realitzen des de l'àmbit estatal o autonòmic, o a realitzar la formació vinculada als corresponents certificats de professionalitat o títols de formació professional, a partir de la publicació del present acord i fins al 31 desembre de 2022.  
  
Com a conseqüència de l'exposat en els paràgrafs anteriors, es va publicar l'Ordre 8/2018, d'11 de setembre, de la Vicepresidència i Conselleria d'Igualtat i Polítiques Inclusives, per la qual es regula el procediment d'obtenció de les habilitacions per a professionals pertanyents a les categories d'auxiliar d'ajuda a domicili, cuidador o cuidadora, gericultor o gericultora i auxiliar ocupacional de centres i serveis del Sistema per a l'Autonomia i Atenció a la Dependència, en l'àmbit de la Comunitat Valenciana.  
Finalitzat procediment d'habilitació és procedent convocar, amb caràcter preferent per als professionals del sector de la Comunitat Valenciana habilitats provisionalment, un procediment per al reconeixement de la competència professional adquirida per experiència laboral o formació no formal, que els permeta complir amb el compromís adquirit quan van sol·licitar la mencionada habilitació i que permeta també, a aquells professionals que complisquen els requisits de participació i no ho hagen fet en els anteriors procediments convocats o, havent-ho fet, tinguen alguna Unitat de Competència per acreditar, poder obtenir el reconeixement de la seua competència professional.  
En la Comunitat Valenciana el Decret 3/2018, de 12 de gener, del Consell, ha establit una estructura organitzativa conjunta responsable del procediment d'avaluació i acreditació de la competència professional adquirida per experiència laboral o formació no formal entre la conselleria competent en matèria d'educació i la conselleria competent en matèria d'ocupació i ha definit les característiques de les convocatòries.   
Aquest nou procediment de reconeixement de la competència professional adquirida per experiència laboral i/o formació no formal ha de ser finançat pel Ministeri d'Educació, Cultura i Esport i cofinançat pel Fons Social Europeu en el marc del Programa Operatiu Pluriregional d'Ocupació, Formació i Educació FSE de la Comunitat Valenciana 2014-2020.  
Finalment, el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, després d'haver informat al Consell Valencià de Formació Professional, en virtut de les competències atribuïdes per l'article 16 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, investigació, Cultura i Esport, aquesta Direcció General resol:  
  
Primer. Objecte  
La present resolució té per objecte dur a terme, en l'àmbit de la Comunitat Valenciana, l'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que s'estableix en el Reial decret 1224/2009, de 17 de juliol, el Decret 3/2018, de 12 de gener i les bases que es recullen en l'annex I d'aquesta resolució.  
  
Segon. Unitats de competència, seus i places convocades  
Les unitats de competència objecte d'avaluació i acreditació, i també les places convocades i la seu en la qual està previst dur a terme el procediment, estan recollides en l'annex III, amb indicació, si és el cas, dels títols de formació professional i certificats de professionalitat en els quals estan incloses.  
  
Tercer. Destinataris  
Dirigida amb caràcter preferent a professionals de la Comunitat Valenciana que presten els seus serveis en centres, institucions i serveis del Sistema per a l'Autonomia i Atenció a la Dependència i hagen obtingut l'habilitació provisional, sense perjudici que puguen presentar-se, a les places restants, aquells professionals del sector que no tinguen acreditades les unitats de competència convocades i que compten amb l'experiència laboral i formació no formal requerida en l'àmbit de les qualificacions convocades.  
  
Quart. Execució  
Es faculta el Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, per a executar o aplicar el procediment d'avaluació i acreditació objecte de la present resolució, conforme a les bases de la convocatòria i amb plena subjecció a les disposicions i normativa vigent en aquesta matèria.  
No obstant això, en tot allò que no es fixa expressament en aquesta resolució s'haurà d'aplicar el Reial decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Cinqué. Designació del personal assessor i avaluador  
La Direcció General de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor i avaluador, degudament habilitat, que actuarà en la seu establida per a dur a terme el procediment de reconeixement de la competència professional adquirida per experiència laboral.  
  
Sisé. Retribucions  
El personal assessor i avaluador empleat públic designat per a participar en aquest procediment percebrà, una vegada finalitzat aquest, les compensacions econòmiques previstes en el Decret 24/1997, d'11 de febrer, del Govern Valencià sobre indemnitzacions per raó del servei i gratificacions per serveis extraordinaris del personal al servei de la Generalitat Valenciana. L'import del pagament al personal assessor i components de la comissió d'avaluació quan siguen professionals o experts aliens a l'Administració, serà el mateix però en concepte de prestació de serveis especials.  
Per a les funcions d'avaluació, assessorament i admissió es determinarà mitjançant resolució del director general de Formació Professional i Ensenyaments de Règim Especial el nombre màxim de sessions retribuïbles, en funció de les unitats de competència assignades al personal assessor i avaluador que participe en el procediment.  
  
Seté. Seguiment del procediment  
El Consell Valencià de Formació Professional serà informat del desenvolupament i resultats del procediment convocat per aquesta resolució.  
  
Huité. Documentació del procés  
L'expedient del procediment, en el qual es recolliran tots els registres i resultats produïts al llarg d'aquest, serà custodiat en el centre designat com a seu.  
Després d'haver transcorregut dos mesos des de la publicació de les llistes definitives d'admesos, les persones candidates no admeses disposaran d'un mes per a retirar la seua documentació en el centre en què l'hagen depositada.  
D'altra banda, les persones candidates admeses que hagen participat en el procediment, transcorreguts dos mesos des del lliurament d'acreditacions, disposaran d'un mes per a retirar la seua documentació del centre assignat per a realitzar el procediment.  
En tots dos casos, després d'haver transcorregut el període fixat per a recuperar la documentació, en cas de no haver sigut retirada, aquesta podria ser destruïda per l'Administració.  
  
Nové. Permisos individuals de formació  
Per a facilitar l'accés a aquest procediment de reconeixement de competències professionals es podran utilitzar els permisos individuals de formació, d'acord amb el que es determina en l'article 21 de l'Ordre TAS/2307/2007, de 27 de juliol.  
  
Deu. Entrada en vigor i recursos  
La resolució fa efecte des de l'endemà de la publicació en el Diari Oficial de la Generalitat Valenciana.  
Contra la present resolució, que no posa fi a la via administrativa, els interessats podran interposar un recurs d'alçada davant del secretari autonòmic d'Educació i Formació Professional de la Conselleria d'Educació, Cultura i Esport, en el termini d'un mes, a partir de l'endemà de la seua publicació, de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 7 de febrer de 2020.- El director general de Formació Professional i Ensenyaments de Règim Especial: Manuel Gomicia Giménez.  
ANNEX I  
Bases de la convocatòria  
  
Base 1. Requisits generals de participació  
Les persones que desitgen participar en el procediment hauran de complir els següents requisits generals:  
 1. Nacionalitat: posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència, o de residència i treball a Espanya en vigor, en els termes establits en la normativa espanyola d'estrangeria i immigració.  
 2. Edat: haver fet els 20 anys en el moment de realitzar la inscripció, per a unitats de competència de qualificacions de nivell II i III, i 18 anys per a unitats de competència de qualificacions de nivell I.  
  
 3. Experiència laboral o formació no formal mínima relacionada amb les unitats de competències professionals que se sol·liciten:  
- Experiència laboral: justificació en els últims 10 anys transcorreguts abans de realitzar-se la convocatòria, per a unitats de competència de nivell II i III, almenys 3 anys, amb un mínim de 2000 hores treballades en total. I per a unitats de competència de nivell I, almenys 2 anys, amb un mínim de 1200 hores treballades en total.  
- Formació no formal: justificació en els últims 10 anys transcorreguts abans de realitzar-se la convocatòria, almenys 300 hores per a unitats de competència de nivell II i III, i 200 hores per a unitats de competència de nivell I. En els casos en els quals els mòduls formatius associats a la unitat de competència que es pretén acreditar contemplen una duració inferior, s'hauran d'acreditar les hores establides en aquests mòduls. Veure annex III  
La justificació dels requisits generals de participació i també de l'historial professional i/o formatiu, s'ha de fer a través de la documentació que s'estableix en l'annex IV.  
Les persones candidates que complisquen els requisits d'experiència laboral o formativa indicats anteriorment i que no puguen justificar-los mitjançant els documents assenyalats en l'annex IV, si són majors de 25 anys, podran sol·licitar la seua inscripció provisional en el procediment. En aqueix cas hauran de presentar la justificació mitjançant alguna prova admesa en dret de la seua experiència laboral o aprenentatges no formals. Les comissions d'admissió estudiaran la documentació i determinaran, sense perjudici dels criteris de prioritat, si escau la seua inscripció definitiva.  
La falta d'acreditació, d'acord amb el que s'estableix en l'annex IV, dels requisits de participació comportarà l'exclusió de la convocatòria.  
  
  
Base 2. Seu per al procediment  
Aquest procediment es durà a terme en el centre o centres que s'assenyalen en l'annex III.  
  
Base 3. Places convocades  
El nombre de places convocades són les determinades en l'annex III.  
  
Base 4. Fases i actuacions del procediment  
Aquest procediment d'avaluació i acreditació de competències professionals consta de les següents actuacions i fases:  
1. Informació i orientació general. En aquesta actuació es proporciona informació general sobre el procediment convocat.  
2. Preinscripció. Es fa de manera telemàtica sobre la base de la declaració responsable de les persones candidates. La preinscripció no pressuposa que es reconega als interessats la possessió dels requisits exigits, que es comprovarà en la següent fase.  
3. Admissió. En aquesta s'aporta la documentació que acredita el compliment de requisits i els mèrits al·legats. Una comissió examina la documentació i selecciona les persones que passen a la fase d'assessorament. Si hi ha més persones inscrites que places oferides, seguint l'ordre establit en la convocatòria, se citarà per a aportar la documentació el nombre necessari de candidats fins a completar les places, i els no convocats quedarien en llista d'espera.  
4. Fase d'assessorament. En aquesta fase s'ajuda les persones candidates a recopilar i ordenar les evidències laborals i formatives que avalen el domini professional de les unitats de competència sol·licitades. Si és necessari, se'ls orienta sobre les possibles accions formatives que han de realitzar per a obtenir les unitats de competència per a les quals no han pogut presentar evidències.  
5. Sol·licitud d'avaluació de la competència professional. Una vegada finalitzada la fase d'assessorament, la persona candidata a la vista de l'informe de l'assessor o de l'assessora, que no és vinculant, sol·licita les unitats de competència en les quals vol ser avaluada.  
6. Fase d'avaluació. En aquesta fase es comprova, per a cadascuna de les unitats de competència sol·licitades, la competència professional adquirida per la persona candidata, prenent com a referent les realitzacions professionals corresponents.  
7. Orientació final. Finalitzada l'avaluació s'orientarà individualment les persones participants sobre itineraris formatius que puguen completar un perfil professional.  
8. Fase d'acreditació i registre. En aquesta s'acrediten i registren les unitats de competència demostrades per les persones candidates. El document d'acreditació serà emés per la Direcció General de Formació Professional i Ensenyaments de Règim Especial i remés en suport digital.  
  
Base 5. Informació i orientació general  
Amb caràcter previ a l'inici del procediment de reconeixement de la competència professional, el Servei de Gestió de la Formació i Qualificació Professional, a través dels punts d'informació referits en l'annex IX, facilitarà informació general a les possibles persones candidates sobre el procediment, a qui pot interessar, on i com participar i aspectes relacionats amb les professions vinculades, de manera que puguen prendre una decisió fonamentada sobre la seua participació en aquest.   
  
Aquesta informació es traslladarà igualment als efectes oportuns, a la Conselleria d'Igualtat i Polítiques Inclusives, als Espais Labora, a les agències de desenvolupament local i als diferents agents socials i econòmics representats en el Consell Valencià de la Formació Professional.  
  
  
Base 6. Preinscripció i termini de presentació  
1. Preinscripció  
Els qui desitgen participar en el procés d'acreditació hauran de presentar una instància telemàticament, segons el model establit en l'annex II.1, a més hauran d'emplenar, també telemàticament, el seu historial professional i formatiu, el contingut del qual apareix en l'annex II.2.  
  
El formulari per a la sol·licitud se situarà en la web de Qualificacions Professionals de la Conselleria d'Educació, Cultura i Esport  
(http://www.ceice.gva.es/web/cualificaciones-profesionales).  
Una vegada emplenada la sol·licitud i remesa en línia, la persona aspirant haurà d'imprimir-la i conservar-la per a presentar-la, posteriorment, si se li requereix en la fase d'admissió.  
2. Termini de presentació  
El termini de presentació de sol·licituds és de 20 dies hàbils a comptar des de l'endemà de la publicació en el DOGV. En aquest còmput no s'inclouran els dissabtes, diumenges ni festius.  
  
Base 7. Criteris de prioritat  
En el cas que hi haja més sol·licituds que places s'aplicaran els següents criteris de prioritat:  
Criteri 1r: Persones habilitades provisionalment amb base en el que disposa l'Ordre 8/2018, d'11 de setembre, de la Vicepresidència i Conselleria d'Igualtat i Polítiques Inclusives.  
Criteri 2n: Residents en la Comunitat Valenciana no habilitats provisionalment.  
Criteri 3r: Resta de persones que complisquen els requisits de participació.  
Dins dels criteris de prioritat anteriors, les sol·licituds s'ordenaran per blocs, amb la prelació que es detalla a continuació. Per tant les persones candidates, amb independència del criteri de prioritat que els corresponga, hauran d'optar per la participació en un dels blocs a l'efecte d'ordenació. No obstant això, hauran d'emplenar les dades sobre l'Historial Professional i el Formatiu en qualsevol apartat en el qual consideren que tenen mèrits professionals o formatius relacionats amb les qualificacions convocades.  
1r. Bloc de sol·licitants que compten amb l'experiència laboral mínima exigida, relacionada amb la qualificació professional, com a treballador assalariat o autònom, justificada mitjançant Informe de Vida Laboral, contractes o certificats d'empresa o declaració responsable en el cas d'autònoms.  
2n. Bloque de sol·licitants que compten amb l'experiència laboral mínima exigida, relacionada amb la qualificació professional, com a voluntari o becari, justificada mitjançant certificats de l'organització o entitat corresponent.  
3r. Bloc de sol·licitants majors de 25 anys, que compten amb l'experiència laboral mínima exigida, relacionada amb la qualificació professional, com a treballador assalariat, autònom, voluntari o becari i no poden acreditar-ho amb la documentació assenyalada en els blocs 1r i 2n, però poden presentar proves admeses en dret per a justificar-la.  
  
4t. Bloc de sol·licitants que no tenen l'experiència laboral mínima exigida, encara que compten formació no formal suficient, relacionada amb les unitats de competència en les quals es preinscriuen, justificada mitjançant certificat de l'entitat organitzadora.  
5é. Bloc de sol·licitants majors de 25 anys que no té l'experiència laboral mínima exigida i, encara que compten amb formació no formal suficient, relacionada amb les unitats de competència en les quals es preinscriuen, no disposen de certificat de l'entitat organitzadora, però poden presentar proves admeses en dret per a justificar-la.  
Dins de tots els blocs les sol·licituds s'ordenaran, de manera decreixent, per estricte ordre d'arribada.  
  
Base 8. Llistes de persones preinscrites que passen a la fase d'admissió  
1. En el cas que hi haja més sol·licituds que places oferides:  
a) Llistes provisionals de persones preinscrites.  
En la web de Qualificacions Professionals de la Conselleria d'Educació, Cultura i Esport (http://www.ceice.gva.es/va/web/cualificaciones-profesionales) s'han de fer públiques:  
- Les llistes provisionals de persones preinscrites, ordenades segons els criteris de la base 7, amb indicació del centre o seu adjudicada si és el cas, distingint:  
· llista provisional de persones preinscrites que passen a la fase d'admissió  
· llista provisional de persones preinscrites en llista d'espera per a passar a la fase d'admissió  
- Les llistes provisionals de persones excloses amb indicació del motiu d'exclusió.   
Amb la publicació de les llistes provisionals de preinscrits i exclosos, es considerarà efectuada la notificació corresponent als interessats.  
  
b) Reclamació i esmena de les llistes provisionals de persones preinscrites  
Els aspirants exclosos disposaran d'un termini de 10 dies hàbils, comptats a partir del següent al de la publicació de les llistes, per a poder reclamar o esmenar el defecte que haja motivat la seua exclusió. Així mateix, aquells aspirants que hagen detectat errors en la consignació de les seues dades personals o relacionades amb l'historial formatiu o professional podran manifestar-ho en el mateix termini.  
Les reclamacions i correccions d'errors s'han de presentar a través del procediment telemàtic que s'indique junt amb la llista provisional.  
c) Llistes definitives de les persones preinscrites  
La comunicació sobre les reclamacions estimades o desestimades es realitzarà a través la llista definitiva de preinscrits i exclosos, que es faran públiques en la web de Qualificacions Professionals de la Conselleria d'Educació, Cultura i Esport (http://www.ceice.gva.es/va/web/cualificaciones-profesionales):  
- Llistes definitives de persones preinscrites, ordenades segons els criteris de la base 7, amb indicació del centre o seu adjudicada si és el cas, distingint:  
· Llista definitiva de persones preinscrites que passen a la fase d'admissió  
· Llista definitiva de persones preinscrites en llista d'espera per a passar a la fase d'admissió  
- Llistes definitives de persones excloses amb indicació el motiu d'exclusió.   
Contra aquest acte, que no esgota la via administrativa, podrà interposar-se en el termini d'un mes, recurs d'alçada.  
Junt amb la publicació de les llistes definitives de persones preinscrites que passen a la fase d'admissió s'indicarà la data, el lloc i hora en la qual hauran de presentar la documentació, indicada en l'annex IV, que justifique el compliment dels requisits i els mèrits al·legats. Seguint estrictament l'ordre ocupat en les llistes d'espera definitives de preinscrits, podrà citar-se un nombre de persones superior al de places oferides, per a evitar que després de l'examen de la documentació queden places sense ocupar.  
2. En el cas que hi haja menys sol·licituds que places oferides  
Es publicarà, en la web de Qualificacions Professionals de la Conselleria d'Educació, Cultura i Esport (http://www.ceice.gva.es/va/web/cualificaciones-profesionales), la llista de persones preinscrites i s'indicarà la data i el lloc en el qual hauran de presentar la documentació, indicada en l'annex IV, que justifique el compliment dels requisits i els mèrits al·legats.  
Tant en el cas del punt 1 com en el 2 d'aquesta base, el fet de figurar en la relació de preinscrits no pressuposa que es reconega als interessats la possessió dels requisits exigits en la present convocatòria. Quan de l'examen de la documentació es desprenga que no posseeixen algun dels requisits de participació, pertinença a bloc triat o criteri de prioritat assenyalat, els interessats decauran en tots els drets que pogueren derivar-se de la seua participació en aquest procediment.  
  
  
Base 9. Admissió  
1. Sessió per a aportació de documents  
a) Totes les persones candidates preinscrites o les convocades segons el nombre de places i criteris d'ordenació, si hi ha més sol·licituds que places, han d'assistir personalment o autoritzar alguna persona per a aportar els documents que acrediten els requisits de participació i també el seu historial professional i formatiu.  
b) La sessió té per objecte recollir la documentació que ha de presentar-se segons s'indica en l'annex I V i confrontar amb els originals les còpies presentades. La persona interessada ha de presentar originals o original i còpia per a acarar quan vulga conservar l'original.  
c) Els documents a presentar podran estar redactats en qualsevol de les dues llengües oficials de la Comunitat Valenciana, en cas de no ser així hauran de ser acompanyats per la traducció oficial en alguna d'aquestes llengües.  
d) La falta d'assistència a la sessió, personal o autorització, no justificada, s'entendrà com a renúncia a la convocatòria. Es considerarà causa justificada la no assistència motivada per malaltia pròpia o per haver esdevingut un deure inexcusable. S'entén com a deure inexcusable de caràcter públic o personal l'obligació que incumbeix a una persona l'incompliment de la qual li genera una responsabilitat d'índole penal, civil o administrativa.  
En aquests supòsits, haurà de justificar-se prèviament o l'endemà de la reunió, davant la comissió d'admissió, la circumstància esdevinguda, aportant la documentació justificativa indicada en les instruccions d'aquesta comissió. En cas de justificar l'absència, el president de la comissió d'admissió, en el termini de dos dies hàbils següents a la justificació, haurà de notificar per correu electrònic o postal a la persona candidata una nova data per a la sessió d'aportació de documents. Per a facilitar la comunicació, les comissions d'admissió hauran de crear un compte de correu electrònic que es comunicarà als participants junt amb la convocatòria de la sessió.  
2. Revisió de la documentació aportada  
La comissió d'admissió constituïda en la seu, haurà de revisar la documentació aportada per les persones candidates i comprovar que està relacionada amb la qualificació objecte del procediment, que compleix els requisits de la convocatòria i que confirma tot l'indicat en la sol·licitud.  
La falsedat en les dades aportades o declarades, l'incompliment dels requisits de participació i la no-acreditació del requisit de prioritat assenyalat en la sol·licitud, comportarà la pèrdua del dret a participar en aquesta convocatòria, sense perjudici de la possible reclamació a les llistes provisionals.  
En el cas que hi haja més sol·licituds que places, si abans de la publicació de la llista provisional de persones admeses es genera alguna vacant, es convocarà noves persones candidates a aportar la documentació, seguint l'ordre de la llista de preinscrits.  
3. Llistes provisionals de persones admeses  
Una vegada examinada la documentació, la comissió d'admissió farà pública en la web de Qualificacions Professionals de la Conselleria d'Educació, Cultura i Esport, la llista provisional de persones admeses, no admeses (en el cas d'haver citat més persones candidates que places) i excloses, amb expressió dels motius de l'exclusió.  
Les persones interessades disposaran de 10 dies hàbils, a partir de l'endemà de la publicació de les llistes provisionals, per a presentar davant la comissió al·legacions contra aquestes. En aquestes al·legacions caldrà adjuntar-hi, si escau, documentació necessària que les justifique. En el cas que hi haja més sol·licituds que places no es podran presentar documents relatius a experiències diferents de les declarades en la preinscripció.  
4. Llistes definitives de persones admeses  
La comissió d'admissió ha d'analitzar les al·legacions que presenten les persones interessades i, tot seguit, elaborar la llista definitiva de persones admeses, no admeses (en el cas d'haver citat més persones candidates que places) i excloses, que l'Administració exposarà en la web de Qualificacions Professionals de la Conselleria d'Educació, Cultura i Esport, en el termini màxim de 5 dies hàbils després de la conclusió del termini de presentació de reclamacions.  
S'entendran respostes les reclamacions a través de la publicació de les llistes definitives, i resultaran desestimades totes aquelles reclamacions interposades a les llistes provisionals que no s'hagen tingut en consideració en les llistes definitives.  
Contra aquest acte, que no esgota la via administrativa, podrà interposar-se, en el termini d'un mes, un recurs d'alçada davant el director general de Formació Professional i Ensenyaments de Règim Especial.  
5. Duració de la fase d'admissió  
Aquesta fase tindrà una duració màxima de 25 dies hàbils, i no es computara els dissabtes, diumenges ni festius. En casos excepcionals, acreditats com cal, el Servei de Gestió de la Formació i Qualificació Professional podrà ampliar aquest termini.  
  
Base 10. Assessorament  
1. En funció del nombre de places oferides i/o sol·licituds admeses, el director general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor adscrit per seus en el present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
  
2. La citació per a accedir a aquesta fase s'ha de fer a través de la web de Qualificacions Professionals. L'assessorament és obligatori i té caràcter individualitzat o col·lectiu, en funció de les necessitats de les persones candidates. Per a poder iniciar fase cal acreditar el pagament de la taxa corresponent i presentar la sol·licitud d'inscripció en la fase d'assessorament, tots dos documents es podran trobar en la citada web juntament amb les instruccions per al seu emplenament. L'abandó o la renúncia a aquesta fase per part de la persona candidata, que haurà de realitzar-se per escrit dirigit a la persona coordinadora de l'equip d'assessors, no comporta el reintegrament de la taxa corresponent.  
3. La falta d'assistència no justificada a les reunions grupals o individuals provocarà la pèrdua de la condició de persona candidata per al procediment. Es considerarà causa justificada la no assistència, motivada per malaltia pròpia, o per haver-se esdevingut un deure inexcusable. S'entén deure inexcusable de caràcter públic o personal l'obligació que incumbeix a una persona l'incompliment de la qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància esdevinguda, prèviament o com a màxim el dia hàbil següent a l'absència, davant la persona coordinadora de l'equip d'assessors i assessores, mitjançant document acreditatiu. Per a facilitar la comunicació, l'equip d'assessors ha de crear un compte de correu electrònic que es comunicarà als participants junt amb la convocatòria de la primera sessió grupal. En cas de justificar l'absència, el personal assessor en el termini màxim de cinc dies hàbils següents a la justificació, haurà de notificar per correu electrònic o postal a la persona candidata una nova data per a la sessió d'assessorament.  
4. Aquesta fase tindrà una duració màxima de 35 dies hàbils, és a dir, no es computaran els dissabtes, diumenges ni festius. En casos excepcionals acreditats com cal, el Servei de Gestió de la Formació i Qualificació Professional podrà ampliar aquest termini.  
5. Quan siga necessari, se citarà l'aspirant per a ajudar-lo a autoavaluar la seua competència, completar el seu historial personal i/o formatiu o presentar noves evidències que el justifiquen.  
6. L'assessor o l'assessora, atesa la documentació aportada, realitzarà un informe per a la comissió d'avaluació indicant les unitats de competència en les quals l'aspirant ha d'accedir a la fase d'avaluació i aquelles en les quals no ho considera justificat.  
7. S'informarà per escrit el candidat de les conclusions de l'assessor i, quan no es considere justificat el pas a la següent fase en alguna unitat de competència, se l'orientarà sobre quina formació hauria de realitzar per a obtenir-la.  
8. No obstant això, atés que el contingut de l'informe de l'assessor o assessora no és vinculant, la persona candidata podrà decidir passar a la fase d'avaluació.   
9. En previsió de possible cofinançament, al llarg d'aquesta fase, amb ajuda de l'assessor o l'assessora, si és necessari, d'acord amb el Reglament 1304/2013 del Parlament i del Consell, de 17 de desembre de 2013, relatiu al Fons Social Europeu, la persona candidata haurà de facilitar la informació que permeta complir els requisits d'informació a través d'indicadors d'execució, referits al moment previ a l'inici de la seua admissió al procediment d'acreditació de competències. Sense perjudici que en el cas de ser necessari aquesta informació es recapte en la fase d'avaluació a través dels avaluadors. Amb aquesta mateixa finalitat se sol·licitarà al personal assessor i avaluador el seu coneixement d'aquesta possibilitat, mitjançant la signatura de presa de coneixement del cofinançament del Fons Social Europeu. En aquest mateix sentit, en previsió de possible cofinançament futur, s'enviarà la presa de coneixement al personal assessor i avaluador que participe en aquest procediment per al seu emplenament.  
  
Base 11. Avaluació  
1. La citació per a accedir a aquesta fase s'ha de fer a través de la web de Qualificacions Professionals. Per a això cal acreditar el pagament de la taxa corresponent i presentar la sol·licitud d'inscripció en la fase d'avaluació. Tots dos documents es podran trobar en la citada web juntament amb les instruccions per al seu emplenament, quan es faça la convocatòria per a la reunió grupal d'avaluació.  
2. En funció del nombre de places oferides i/o sol·licituds admeses, el director general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà els avaluadors i avaluadores que conformaran la comissió d'avaluació, adscrits per seus, del present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
3. L'abandó o renúncia a aquesta fase per part del candidat/a, que haurà de realitzar-se per escrit dirigit al president de la comissió, no comporta el reintegrament de la taxa corresponent.  
4. L'assistència a les entrevistes, contrastos directes i proves d'avaluació, individuals o col·lectives, seran de caràcter obligatori. En cas que la persona candidata no poguera assistir, haurà de justificar la seua absència prèviament o com a màxim el dia hàbil següent a l'absència, davant la comissió d'avaluació o perdrà la condició de persona candidata per al procediment, circumstància que s'ha de fer constar en el seu expedient, figurant en l'acta d'avaluació com a no presentada. Es considerarà causa justificada la no assistència motivada per malaltia de la persona candidata o per produir-se un deure inexcusable de caràcter públic o personal. S'entén deure inexcusable de caràcter públic o personal l'obligació que incumbeix a una persona l'incompliment de la qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància esdevinguda mitjançant document acreditatiu d'aquesta. En cas de justificar l'absència, la comissió d'avaluació en el termini màxim de cinc dies hàbils següents a la justificació haurà de notificar per correu electrònic o postal a la persona candidata una nova data per a l'entrevista, contrast o prova d'avaluació. Per a facilitar la comunicació, la comissió d'avaluació ha de crear un compte de correu electrònic que es comunicarà als participants junt amb la convocatòria de la primera sessió grupal. D'altra banda, durant el desenvolupament del procés d'avaluació, l'incompliment greu per part de la persona candidata de les normes de prevenció de riscos laborals que s'hagen d'aplicar en les activitats d'avaluació podria provocar la seua interrupció i la valoració negativa de la competència corresponent.  
5. Aquesta fase té una duració màxima de 35 dies hàbils, i no s'hi han de computar els dissabtes, diumenges ni festius. En casos excepcionals i acreditats com cal, el Servei de Gestió de la Formació i Qualificació Professional podrà ampliar aquest termini.  
6. Únicament es realitzarà l'avaluació de les unitats de competència a les quals la persona candidata s'haja inscrit en aquesta fase i hagen sigut prèviament assessorades.  
7. L'avaluació tindrà per objecte comprovar si es demostra la competència professional requerida en les realitzacions professionals, en els nivells establits en els criteris de realització, a través de les evidències indirectes presentades i informades pel personal assessor o de les evidències directes generades a partir dels mètodes i instruments d'avaluació que la comissió considere oportuns.   
8. L'avaluació es desenvoluparà seguint una planificació prèvia, en la qual constaran, almenys, les activitats i mètodes d'avaluació, i també els llocs i dates determinats. De cada activitat quedarà un registre signat per la persona aspirant i l'avaluador/a,  
9. El personal avaluador realitzarà un informe per a la comissió d'avaluació, amb la seua proposta de judici de competència de cada unitat de competència dels candidats i candidates que tinga assignades. El resultat de l'avaluació s'expressarà en termes de demostrada o no demostrada.  
10. La persona candidata avaluada ha de ser informada dels resultats de l'avaluació i tindrà dret a reclamar davant la comissió d'avaluació.  
  
  
Base 12. Comissió avaluadora  
1. La comissió avaluadora estarà integrada per un mínim de cinc persones habilitades, almenys dues d'elles personal al servei de l'Administració. Una de les quals actuarà de president o presidenta i una altra de secretari o secretària, i serà requisit que siga personal al servei de l'administració. Cal garantir, sempre que siga possible, la presència d'avaluadors tant del sector formatiu com del productiu. El seu funcionament i actuació han d'estar subjectes als preceptes continguts en la Llei 40/2015, d'1 d'octubre, de règim jurídic del sector públic.  
  
D'altra banda, segons el que es disposa en l'article 27.5 del Reial decret 1224/2009, per a poder participar com a avaluador/a és necessari no trobar-se incurs en les circumstàncies d'abstenció establides en l'article 23 de la Llei 40/2015, de règim jurídic del sector públic.  
2. La comissió avaluadora podrà recaptar la col·laboració puntual de persones expertes, la participació de les quals haurà de ser autoritzada pel Servei de Gestió de la Formació i la Qualificació Professional.  
3. En el procés d'avaluació no podran intervenir persones que hagen participat com a assessors en aquesta mateixa convocatòria.  
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada per les persones candidates i per l'informe de l'assessor/a. Es podrà requerir a la persona candidata, si això és necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cadascuna de les unitats de competència.  
e) Recollir els resultats en una acta d'avaluació que juntament amb tot l'expedient s'arxivarà en el mateix centre que actue de seu.  
f) Resoldre les reclamacions que puguen presentar les persones candidates durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar la persona candidata dels resultats de l'avaluació així com sobre les oportunitats per a completar la seua formació i obtenir l'acreditació completa de títols de Formació Professional o Certificats de Professionalitat.  
i) Actuar en la fase d'admissió, revisant la documentació aportada per les persones candidates admeses en la fase de preinscripció, publicant les llistes corresponents i atenent a les possibles reclamacions.  
  
j) Una vegada informada la persona candidata i en el termini màxim de 4 setmanes des de l'acreditació de la competència, obtindran de les persones admeses que hagen acreditat la seua competència professional en el procediment, els indicadors de resultat immediat, de conformitat amb el que es disposa en l'article 5 del reglament 1304/2013 del Parlament i del Consell, de 17 de desembre de 2013, relatiu al Fons Social Europeu, en previsió de possibles cofinançaments.  
k) Totes les altres vinculades a les seues funcions que li siguen assignades pel Servei de Gestió de la Formació i Qualificació Professional.  
5. Funcions del president o presidenta de la comissió:  
a) Representar i mantenir la interlocució amb el Servei de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenvolupament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
6. Funcions del secretari o secretària de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de judici de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades per les persones candidates o per l'administració.  
d) Remetre les actes d'avaluació al Servei de Gestió de la Formació i la Qualificació Professional i arxivar còpia d'aquestes, juntament amb la resta de l'expedient del procediment, en el centre de referència.  
e) Emplenar la documentació requerida a l'efecte de la corresponent indemnització econòmica que poguera correspondre per les actuacions de la comissió.  
f) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors/es:  
 a) Elaborar els plans individuals d'avaluació.  
 b) Analitzar les evidències indirectes i els informes del personal assessor.  
 c) Realitzar les proves d'avaluació i controlar el seu desenvolupament.  
 d) Registrar totes les activitats d'avaluació, que seran signades pels avaluadors i pel candidat.  
 e) Proposar els judicis de competència.  
 f) Redactar els informes d'avaluació.  
 g) Participar en el procés d'admissió i inscripció, quan corresponga.  
  
Base 13. Resultats de l'avaluació  
1. La comissió, a partir dels informes d'avaluació i de les actuacions que es duguen a terme, emetrà un judici de competència en relació amb les evidències directes o indirectes aportades per cada aspirant. El judici de competència s'haurà d'expressar de manera dicotòmica, en termes de competència demostrada o competència no demostrada.   
2. El document en el qual s'expressa el judici de competència s'ha de lliurar personalment a la persona candidata a fi de garantir la confidencialitat necessària.  
  
Base 14. Reclamacions  
Les persones interessades, contra les resolucions i els actes de tràmit de la comissió avaluadora, podran interposar reclamació davant el president o presidenta d'aquesta, en els cinc dies hàbils següents a la comunicació. La comissió ha de resoldre en el termini de cinc dies hàbils.  
Contra aquest acte, que no esgota la via administrativa, podrà interposar-se un recurs d'alçada davant el director general de Formació Professional i Ensenyaments de Règim Especial, en el termini d'un mes.  
  
Base 15. Orientació final  
Una vegada finalitzat el procés d'avaluació la persona candidata rebrà de la comissió avaluadora un escrit en el qual s'ha de fer constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o Certificat de Professionalitat.   
D'altra banda, quan la persona candidata complete els requisits per a l'obtenció d'un certificat de professionalitat, la comissió avaluadora li indicarà els tràmits necessaris per a la seua obtenció.  
  
Base 16. Acreditació de les unitats de competència  
1. A les persones que siguen avaluades positivament se'ls lliurarà un document oficial de l'administració competent, d'acreditació de la unitat o unitats de competència corresponents.  
2. Les unitats de competència acreditades tenen valor en tot l'Estat i seran reconegudes a l'efecte d'acreditació parcial acumulable per a l'obtenció del títol de formació professional o certificat de professionalitat corresponent.  
3. En tot cas l'obtenció del títol de tècnic/a o de tècnic/a superior requerirà complir els requisits d'accés previstos en els ensenyaments corresponents, segons el que es disposa en la Llei orgànica 2/2006, de 3 de maig, d'educació.  
4. En el termini de 6 mesos des de l'acreditació de la competència professional, l'Administració podrà sol·licitar a les persones candidates avaluades l'actualització de les dades dels indicadors de resultat immediat recaptades per la comissió d'avaluació, amb la finalitat de formalitzar els indicadors de resultat a llarg termini.  
  
Base 17. Registre  
Les comissions d'avaluació hauran de traslladar l'original de l'acta final al Servei de Gestió de la Formació i Qualificació Professional perquè aquest emeta les acreditacions i les incorpore al registre oficial corresponent, però caldrà guardar una còpia de l'acta amb la resta de l'expedient.   
  
Base 18. Drets d'inscripció. Taxes  
Per a accedir a la fase d'assessorament cal abonar una taxa única i per a accedir a la fase d'avaluació cal abonar una taxa per cada unitat de competència sol·licitada.  
Les esmentades taxes es fixaran a l'empara del que es disposa en l'article 14.4 de la Llei 20/2017, de 28 de desembre, de taxes.  
Les exempcions o minoracions en l'import de les taxes seran les contemplades en l'article 14.4-2 de la Llei 20/2017, de 28 de desembre, de taxes:  
Es trobaran exempts del pagament de taxes «els subjectes passius que es troben inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció».  
Tenen dret a una bonificació del 50 per 100 de la quota «les persones discapacitades amb un grau de minusvalidesa igual o superior al 33 per 100».  
La informació sobre l'imprés per a abonar les taxes i també la seua quantitat es facilitarà oportunament en la web de Qualificacions Professionals de la Conselleria d'Educació, Cultura i Esport.